**КлассщIыб лэжьыгъэ**

**Хэкум теухуа усэхэмкIэ 5-нэ**

**классым щекIуэкIа урок - зэIухам и план**

2025 гъ.

**Урокым и темэр: Гъатхэм теухуа усэ къеджэн.**

**Урокым и мурадыр:**

1. ЕджакIуэхэм усэ фIыуэ ялъагъуу къэгъэтэджын.

2. ЩIыуэпсым хуаIэ щытыкIэр егъэфIэкIуэн.

3. Бзэм зегъэужьын, гъэхуауэ къеджэкIэр егъэфIэкIуэн.

**Къэгъэсэбэпыпхъэхэр:** компьютер, презентацэ, псалъэжьхэр, тхылъ зэмылIэужьыгъуэхэр, журналхэр, гъатхэм теухуа усэхэр, сурэтхэр.

**Урокым и екIуэкIыкIэр**

**Егъэдж**. ЦIыкIухэ, фэ зэрыфщIэщи, дэ нобэ диIэнур классым щIэмысу дызэджахэмкIэ урокщ. Сытыт мы урокым дгъэхьэзырын хуейуэ щытар?

**Едж:** Дэ нобэрей урокым унэ лэжьыгъэу диIащ гъатхэм теухуа усэхэр зэдгъэщIэну, ахэр зэпкърытхыну, гукIэ гъэхуауэ дыкъеджэну. Сурэт зыхуэщIхэм а темэм, усэ гуэрым теухуауэ сурэт тщIын хуеящ.

**Егъэдж.** Гъэм и нэхъ дахэу, щIэращIэу къокIуэ гъатхэр! Дунейр игъэдахэу, псэщIэ хилъхьэу къытхуоблагъэ гъатхэр. ЩIымахуэм уэс лъабжьэм щIэлъу хуабэу жеяр къэушащ. Ар къэзыгъэушар гъатхэрщ.

Гъатхэм и макъ жьгъыру зэмылIэужьыгъуэхэр дэнэкIи щызэхыбох. Мыл чэ макъ къоIу. Абы щIэх дыдэу псыхьэлыгъуэ макъкIэ зызэрехъуэкI.

ЩIыуэпсым, сурэтыщI Iэзэм и плъыфэхэмкIэ сурэтым и фэр зэрызэблихъум хуэдэу, и теплъэри щIэх-щIэхыурэ ехъуэж. Гур мэусэ, псэм уэрэд жеIэ гъатхэм деж.

Абы и щапхъэщ иджыпсту флъэгъуну сурэтхэр, зэхэфхыну усэхэр.

Иджы фи нэхэр зэтефпIи федаIуэт гъатхэр макъамэусым къызэриIуатэм.

**Макъамэ къоуэ, цIыкIухэр йодаIуэ.**

Фэ дауэ флъагъурэ, зэхэфщIэрэ гъатхэр? (Я гупсысэхэр жегъэIэн).

**Усэхэм къегъэджэн.**

**Сабийхэр къоджэ гъатхэм теухуа усэхэм.**

**Едж.** **ЩоджэнцIыкIу Алий «Гъатхэ».**

ФIэхъус апщий, щIылъэр гуфIэу

Зи IэфIыгъэм дэуша,

Бзу гъэфIахэр зи пшынауэу

Дунейр гуапэу зыпежьа

НэщхъыфIагъэу убгъэдэлъым

Бзэр хуимыту егъэжан,

Жыги, удзи, цIыхуи, Iэщи –

Псоми ягухэр уогъэин.

Къуалэбзухэм я уэрэдхэр

Уэ уи щытхъукIэ къыщIидзащ,

Дзэл жыг дэгухэр пхуэгумащIэу

Псом япэжкIи пхуэтIэпIащ.

Псом хуэмыдэу бжэндэхъу цIыкIухэм

Я пшыналъэр бзэрэбзащ,

ЩIэжьей куэдхэр дэнэ тафи

Къыщыджэгухэу ежьэжащ.

Насып уиIэщ, гъатхэ дахэ.

Хъуа и хэкIыр уи гуфIакIэщ.

Щыгъын псоми я нэхъ дахэр

ЗыщатIагъэу уэ убжьыфIэщ.

Iэуэлъауэщ – дэни даIуэ –

Дунейм псэщIэ хэплъхьэжащ.

Жырыш лъэщхэм тес шууейхэм

Я уэрэдхэм заIэтащ.

Уэ тыгъэфIу къахуэпхьахэм

МэкъумэшыщIэхэр ехъуэхъуащ.

ИхъуреягъкIэ нэм къиплъыхьыр

ИIэгъэншэу фIыцIэ хъуащ.

Жырыш тесу щIалэ жанхэм

ГъущIыр IэкIи къыпхуагъэш,

Сэтей джафэр щыгъын IувкIэ

Пхуахуэпэну бэм ягъэш.

ДыпхуогуфIэ, щIым и быным

Я гъуэмылэр къэзыхьа,

Бжыгъэ имыIэу саугъэтхэр

Псэ зыIутым езыта!

**Едж.** Тхьэгъэзит Зубер «Гъатхэ»

Гъатхэ жьыбгъэр шындэбзийхэм

Щоуэр Iэпэпшынэ,

ЛъапэпцIийуэ дыгъэ бзийм

КъыщекIухь ди унэ.

Къабзэу зитхьэщIащ дунейм.

Хьэблэр зэщIохъае.

Къуалэбзухэр пызщ ди дейм-

ЩхьэкIэр щIагъэхъае.

Сэ ди пэшым сыкъыщIокI,

СыкъыдокI ди пщIантIэм.

ГуфIэу си гур бгъэм къысфIокI,

СфIокIуэр губгъуэ щхъуантIэм.

Къыхеху бахъэр уэру щIым-

ЗэхокI гъэрэ щIырэ.

Уэс кIэ къинэр-

Хъуауэ щым-

Магъыр, макъ имыщIу.

СыкIэлъыкIуэу сигу ежьам,

Iуэхум нэр къыхуокIыр.

IитI лэжьыгъэм хуэзэшам

ЕзгъэщIэнкъэ лъэкIыр.

Iуэхуншэныр сыту гугъу.

Сыту фIы лэжьыгъэр.

Зы Iуэху гуэрым емыгугъу

ЩыIэм-

Си гур щIогъур.

**Едж. Мэз Аниуар «Гъатхэ»**

Жыгхэр къэгъэгъэнущ,

Гулъхэр къызэрокI.

Гъатхэм дыIущIэну

Псоми ди нэ къокI.

Гъатхэу плъыфэ дахэ,

КъакIуэ къеблэгъэж,

Хуэбзэрабзэу лъахэм,

Бзур къэгъэлъэтэж.

ЩIэрыщIэжу щIылъэр

ЩхъуэкIэплъыкIэ щIыж,

Жейуэ щыта жыгхэм

Бжьэхэр егъэпщIыж.

Дыгъэм и Iэпэгъуу

Удзыр щIым къыхэш.

Къуалэбзум щIэщыгъуэу

Уэрэд кърегъэш.

ЩэкIэ гъэбэгъуауэ

Мэш бэв къытхуэгъэкI.

Дызэригугъауэ

Тхьэм укъыщIигъэкI!

**Гъэунэ Борис. Усэ «Гъатхэпэ».**

ЦыIэрылъхьэм къыхаш цыIуданэу,

Iугъуэр уэнжакъым къреджыкIыр жьым.

ЩIыIэр хъуащ тIасхъэ. Уэсыр итIани

ПымыкIыу игу егъэтIыгъуэ щIым.

ДжэдыкIампIэм къипща джэджьей щIыкIэу

Дыгъэ бгъафэм щIылъэр къыщопIэнкI…

Гъатхэ махуэр хуабэм ныхуеплъэкIыу,

Шэжыпсыфэу и фэр пыхьэ-пыкIщ…

ПсэщIэ минхэр зи уэзджынэ гъатхэр

Щынэ гуартэу аддэ къыщохъей.

Сыпежьауэ зи бзэ, зи щхьэ дахэр

Сэ къызох и IэплIэм щIымахуейм.

**Усэхэр зэпкърыхын**

**Егъэдж.** Дыкъызэджа усэхэр псори зытеухуар гъэм и сыт хуэдэ зэман?

**Едж.** Ди усэхэр теухуащ дунейм и щIэрэщIэгъуэ, псэщIэ къыщыхыхьэ

гъатхэ зэман насыпыфIэм.

**Егъэдж.** «ПсэщIэ къыхохьэ» жыфIащ. Дауэ ар фэ езым къызэрывгурыIуэр?

**Едж.** Гъатхэм щIым телъа уэсыр мэткIу, псыхьэлыгъуэ цIыкIухэр мажэ, удзыщIэ цIыкIухэр щIым къыхопщ, жыгхэр къогъагъэ, къуалэбзухэр къолъэтэж, дунейр къоушыж. А къэхъукъащIэ зэхуэмыдэ къомым дунейм и зэхэтыкIэ хьэлэмэтыщэхэр къагъэщI.

**Егъэдж.** Фэ сыт хуэдэ гукъыдэж къыватрэ а псоми?

**Едж.** Гъатхэм деж цIыхухэр нэфIэгуфIэ мэхъу, щIымахуэ кIыхьым иригъэзэша цIыхухэр гуфIэжу уэрамым къыдохьэ, губгъуэхэр, мэзхэр, псыхъуэхэр яуфэбгъу. Балигъхэр хадэм йолэжьыхь. Къуалэбзу къытхуеблэгъэжахэм я абгъуэхэр зэрагъэпэщыж

**Егъэдж.** Сыт хуэдэ къуалэбзухэр къэлъэтэжрэ гъатхэм деж?

**Едж.** Гъатхэм деж ди щIыпIэм къолъэтэж бжэндэхъухэр, пцIащхъуэхэр, хьэрхьупхэр, кIыгуугухэр, кърухэр.

**ЕгъэджакIуэм гъатхэм теухуа сурэтхэр егъэлъагъуэ, щэхуу макъамэ къоуэ.**

**Сурэтхэр:** Саврасов А. «Грачи прилетели», Левитан И. «Весна-большая вода», «Март».

**ЕгъэджакIуэм еджакIуэхэм сурэтхэмкIэ псалъэмакъ ядрегъэкIуэкI**

**Егъэдж.** Иджыпсту гъатхэм и сыт хуэдэ зэман?

**Едж.** Иджыпсту гъатхэм и пэщIэдзэщ.

**Егъэдж.** Сыт хуэдэ зэман сурэтыщIхэм къагъэлъэгъуар?

**Едж.** Гъатхэ.

**Егъэдж.** Сыт хуэдэ плъыфэхэр къагъэсэбэпрэ сурэтыщIхэм?

**Едж.** СурэтыщIхэм къагъэсэбэп плъыфэ зэмылIэужьыгъуэхэр: гъатхэпэр къыщыгъэлъэгъуа сурэтым ебэкIыр гъуабжэ плъыфэхэрщ (фIыцIэ, щхъуэ). Гъатхэкум щыщIэдзауэ щхъуэкIэплъыкIэм щIедзэ (къащхъуэ, щхъуантIэ, удзыфэ, хужь, гъуэжь) псэр зыгъэгуфIэ, гур зытхьэкъу плъыфэхэр.

**Егъэдж.** Дунейм и дахагъэр, и къэщIэрэщIэжыныгъэр дауэ къагъэлъэгъуа авторхэм?

**Едж.** УдзыщIэ цIыкIухэр цыпхыдзэм хуэдэу щIым къыхопщ, къудамэхэм гулъ цIыкIухэр къащI, гулъхэр къызэролъэлъ, дзыгъуэ тхьэкIумэу зыкъызэкъуах, бжьэхуц Iэрамэхэу мэгъагъэ, я мэ гуакIуэхэмкIэ дунейр ягъэнщI.

**Егъэдж.** Сыт нэхъ фыдэзыхьэхыу сурэтхэм хэлъыр?

**Едж.** ГъэщIэгъуэнщ сурэтыщIхэм ди Хэкум и природэ дахэр къызэрагъэлъэгъуар. Сурэтхэм ущеплъкIэ, уи нэгу къыщIоувэ ди губгъуэ хуитышхуэхэм, ди мэзыжьхэм псэщIэ къазэрыхыхьэр. Махуэ къэскIэ гу зылъыдмытэу блэкI гъащIэм и къэхъугъэ зэхуэмыдэхэу къагъэлъэгъуахэм гур ятхьэкъу.

**Егъэдж.** Гъэм и сыт хуэдэ зэман фэ фызыпэплъэр? ЕкIуэкIа ар? НэхъыфI дыдэу фэ сыт хуэдэ зэман флъагъур?

**Едж.** Гъэм и зэманхэм щыщу сэ нэхъыфI дыдэу слъагъур, къысхуэмыгъэсу сызыпэплъэр – гъатхэращ. Гъатхэм и пэщIэдзэм тохуэ сэ сыкъыщалъхуа махуэр. Гъатхэм хеубыдэ цIыхубзхэм я махуэшхуэр. Гъатхэм ди щIыналъэр къощIэрэщIэжри псыми, губгъуэми, тафэми хуит дыхуохъу, щIымахуэ псом унэм дыкъыщIэмыкIами, гъатхэм деж хуитыныгъэр диIэ мэхъуж.

**Тетрадым щыгъэлэжьэн**

1. **Гъатхэм теухуа псалъэжьхэр тетрадым иратхэ**

Гъатхэ махуэм гъэр егъашхэ.

Гъатхэм хыумыса щIымахуэм бгъуэтыжынукъым.

Гъатхэр дунейм и щIэрэщIэгъуэщ.

**2. Сочиненэ кIэщI ятх «Гъатхэ» фIэщыгъэцIэр иIэу.**

Гъатхэ! Сыту зэман телъыджащэ ар! Псэ зыхэмытыж дунейм жьы хуабэ къыщIехури хуэм-хуэмурэ зыкъеужьыж. Бзухэм я бзэрабзэ макъым пщэдджыжькIэ дунейр къыдоуш. ЦIыхухэм я Iэуэлъауэ макъыр губгъуэм къоIукI. Къалъху, зеужь, зеузэщI дунейм.

**Урокыр къызэщIэкъуэжын.**

**Егъэдж.** ЦIыкIухэ, нобэрей урокым сыт щIэуэ, япэм фыщымыгъуэзауэ къэфщIар, флъэгъуар, зэхэфхар?

**Едж.** Дэ макъамэ телъыджэхэм дедэIуащ, сурэтхэм деплъащ, усэ хьэлэмэтхэм дедэIуащ, псалъэжьхэр зэдгъэщIащ.

**Урокым кIэух етын.**

**ЕджакIуэ къыхэжэныкIахэм оценкэ яхуэгъэувын.**

**Унэ лэжьыгъэр етын:** АбытIэ Владимир и «Мамырыгъэр текIуэныгъэщ» усэр.